31990R3573
L 353/16
JURNALUL OFÍCIAL AL UNIUNII EUROPENE
REGULAMENTUL (CEE) NR. 3573/90 AL CONSILIULUI
din 4 decembrie 1990
de modificare, ca urmare a unificării Germaniei, a Regulamentului (CEE) nr. 4055/86 de aplicare a principiului libertății de a presta servicii în cazul transportului maritim între statele membre și între statele membre și țări terțe
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 84 alineatul (2),
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Comunitatea Economică Europeană adoptă o serie de norme care reglementează transportul maritim;
întrucât, de la data unificării Germaniei, dreptul comunitar se aplică în toate elementele sale pe teritoriul fostei Republici Democrate Germania;
întrucât este necesar să se prevadă anumite modificări la Regulamentul (CEE) nr. 4055/86 (4) pentru a lua în considerare situația specială care decurge din unificarea Germaniei în ceea ce privește acordurile bilaterale încheiate între fosta Republică Democrată Germania și țări terțe;
întrucât acordurile încheiate de fosta Republică Democrată Germania se referă numai la încărcăturile provenite din această țară; întrucât, prin urmare, drepturile de care se pot bucura țările terțe ca urmare a acordurilor de partajare a încărcăturilor se referă numai la încărcăturile provenite de pe teritoriul fostei Republici Democrate Germania;
întrucât termenul acordat statelor membre pentru a-și adapta acordurile privind schimburile comerciale care nu sunt reglementate de Codul de conduită ONU pentru cartelurile armatorilor navelor de linie trebuie prelungit în cazul acordurilor bilaterale încheiate cu țări terțe de fosta Republică Democrată Germania, pentru a permite Republicii Federale Germania să deruleze negocierile necesare pentru adaptarea acestor acorduri,
ADOPTĂ PREZENTUL REGULAMENT:
Articolul 1
Următorul alineat se adaugă la articolul 4 alineatul (1) litera (b) din Regulamentul (CEE) nr. 4055/86:
„Acordurile încheiate de fosta Republică Democrată Germania se adaptează în cel mai scurt timp, până la 1 ianuarie 1995.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 decembrie 1990.